CELEX: 32021D1081
Language: bg
Date: 2021-06-28 00:00:00
Title: Решение (ЕС) 2021/1081 на Комисията от 28 юни 2021 година за изменение на Решение (ЕС) 2018/1220 относно процедурния правилник на експертната комисия, посочена в член 143 от Регламент (ЕС, Евратом) 2018/1046 на Европейския парламент и на Съвета

2.7.2021   
               
               
                  BG
               
               
                  Официален вестник на Европейския съюз
               
               
                  L 234/99
               
            
         РЕШЕНИЕ (ЕС) 2021/1081 НА КОМИСИЯТА
         от 28 юни 2021 година
         за изменение на Решение (ЕС) 2018/1220 относно процедурния правилник на експертната комисия, посочена в член 143 от Регламент (ЕС, Евратом) 2018/1046 на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012, и по-специално член 143, параграф 4 от него (1),
         като има предвид, че:
         
                     (1)
                  
                  
                     Решение (ЕС) 2018/1220 на Комисията (2) определя процедурния правилник на експертната комисия, посочена в член 143 от Регламент (ЕС, Евратом) 2018/1046.
                  
               
                     (2)
                  
                  
                     Комисията определи 1 юни 2021 г. за дата от която Европейската прокуратура ще поеме своите задачи по разследване и преследване (3), които са ѝ поверени съгласно Регламент (ЕС) 2017/1939 на Съвета (4). Поради това е целесъобразно да се определят практическите договорености за тясно сътрудничество между експертната комисия и Прокуратурата, като се вземат предвид договореностите за сътрудничество, установени между Европейската комисия и Прокуратурата в споразумението, посочено в член 103, параграф 1 от посочения регламент.
                  
               
                     (3)
                  
                  
                     За да се осигури приемственост във функционирането на експертната комисия и по този начин устойчивост на защитата на финансовите интереси на Съюза, следва да се уточни, че председателят на експертната комисия продължава да изпълнява мандата си до ефективното му заместване или най-малко през първите месеци след края на мандата.
                  
               
                     (4)
                  
                  
                     Минималните условия за длъжност или степен, които се изискват за заместниците на членовете на експертната комисия, представляваща Европейската комисия, следва да бъдат приведени в съответствие с тези, които се изискват за членовете, представляващи отговорните разпоредители с бюджетни кредити. За тази цел те следва да бъдат определени на равнището на функционалната група на началник-отдел или еквивалентна длъжност.
                  
               
                     (5)
                  
                  
                     Настоящото решение следва да влезе в сила в деня след публикуването му в Официален вестник на Европейския съюз, за да се гарантира функционирането на експертната комисия, посочена в член 143 от Регламент (ЕС, Евратом) 2018/1046.
                  
               
                     (6)
                  
                  
                     Решение (ЕС) 2018/1220 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ЕС) 2018/1220 се изменя, както следва:
            
                        1.
                     
                     
                        В член 2 параграф 1 се заменя със следния текст:
                        
                           „1.   Председателят на експертната комисия се назначава от Комисията за мандат от пет години, който не подлежи на подновяване, в съответствие с член 143, параграф 3 от Регламент (ЕС, Евратом) 2018/1046, след публикуване на покана за заявяване на интерес. Мандатът му започва да тече от датата, определена за тази цел в решението за назначаването. Това решение се публикува в Официален вестник — серия С.
                           В края на мандата си, когато работата на експертната комисия го изисква, председателят остава на поста си, докато бъде намерен негов заместник. Този срок не може да надвишава шест месеца.“
                        
                     
                  
                        2.
                     
                     
                        В член 5 параграф 1 се заменя със следния текст:
                        
                           „1.   Директорът на Централната финансова служба в Генерална дирекция „Бюджет“ е един от двамата постоянни членове на експертната комисия, представляващи Комисията, както е посочено в член 143, параграф 2, буква б) от Регламент (ЕС, Евратом) 2018/1046. Генералният директор на ГД „Бюджет“ назначава длъжностно лице най-малко на равнището на функционалната група на началник-отдел или еквивалентна длъжност като заместник на този постоянен член.
                           Генералният директор на ГД „Бюджет“ посочва ad personam втория постоянен член, представляващ Комисията, сред длъжностните лица на Комисията, които са със степен най-малко AD14. Генералният директор на ГД „Бюджет“ назначава длъжностно лице най-малко на равнището на функционалната група на началник-отдел или еквивалентна длъжност като заместник на този постоянен член.“
                        
                     
                  
                        3.
                     
                     
                        В член 6, параграфи 3 и 4 се заменят със следното:
                        
                           „3.   При разглеждането на случаите, по които отправилият искането орган се основава наред с другото на информация, предоставена от OLAF, представителят на OLAF присъства на заседанията на експертната комисия и участва в устните и писмените процедури. Той представя коментари по искане на председателя.
                           В случаите, когато искането на запитващия орган се основава изцяло или частично на информация, предадена от Европейската прокуратура, предаването на информация от Европейската прокуратура и участието ѝ като наблюдател са в съответствие с разпоредбите на споразумението, посочено в член 103, параграф 1 от Регламент (ЕС) 2017/1939 на Съвета.
                        
                        
                           4.   При другите случаи службата OLAF може да бъде поканена да предостави информация или становища по искане на председателя. От Европейската прокуратура може също така да бъде поискано да предостави информация или становища по искане на председателя в съответствие с разпоредбите на споразумението, посочено в член 103, параграф 1 от Регламент (ЕС) 2017/1939 на Съвета.“
                        
                     
                  
                        4.
                     
                     
                        Вмъква се следният член:
                        
                           „Член 9а
                           Сътрудничество с Европейска прокуратура
                           Редът и условията за сътрудничество с Европейската прокуратура се определят в споразумението, посочено в член 103, параграф 1 от Регламент (ЕС) 2017/1939 на Съвета.“
                        
                     
                  
                        5.
                     
                     
                        В член 10 параграф 4 се заменя със следния текст:
                        
                           „4.   Искането за препоръка съдържа цялата необходима информация съгласно разпоредбите, посочени в член 142, параграф 3 от Регламент (ЕС, Евратом) 2018/1046. То също така съдържа и другата относима информация, посочена в член 136 от посочения по-горе регламент, включително, когато е приложимо, докладите на OLAF и информацията, предадена от Европейската прокуратура с оглед да се предприемат подходящи мерки за защита на интересите на Съюза. То включва надлежно попълнен информационен документ.“
                        
                     
                  
                        6.
                     
                     
                        Член 26 се заменя със следното:
                        
                           „Член 26
                           Съобщаване на становището и на препоръката
                           Експертната комисия незабавно съобщава становището на отправилия искането орган, на компетентния разпоредител с бюджетни кредити и на наблюдателите. В случай че Европейската прокуратура бъде поканена като наблюдател, се прилагат разпоредбите на споразумението, посочени в член 103, параграф 1 от Регламент (ЕС) 2017/1939 на Съвета.“
                        
                     
                  
         
            Член 2
            Влизане в сила и публикуване
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 28 юни 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 298, 26.10.2012 г., стр. 1.
         
            (2)  Решение (ЕС) 2018/1220 на Комисията от 6 септември 2018 г. относно процедурния правилник на експертната комисия, посочена в член 143 от Регламент (ЕС, Евратом) 2018/1046 на Европейския парламент и на Съвета (ОВ L 226, 7.9.2018 г., стр. 7).
         
            (3)  Решение за изпълнение (ЕС) 2021/856 на Комисията от 25 май 2021 г. за определяне на датата, на която Европейската прокуратура поема своите функции по разследване и наказателно преследване (ОВ L 188, 28.5.2021 г., стр. 100).
         
            (4)  Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ L 283, 30.10.2017 г., стр. 1).